b'\n_START_ARTICLE_\nVidutinis tankas\n_START_PARAGRAPH_\nVidutinis tankas (angl. medium tank; angl. \xd1\x81\xd1\x80\xd0\xb5\xd0\xb4\xd0\xbd\xd0\xb8\xd0\xb9 \xd1\x82\xd0\xb0\xd0\xbd\xd0\xba)\xc2\xa0\xe2\x80\x93 tankas, dyd\xc5\xbeiu ir galia tarpinis tarp lengv\xc5\xb3j\xc5\xb3 ir sunki\xc5\xb3j\xc5\xb3 tank\xc5\xb3. V\xc4\x97liau vidutinius tankus pakeit\xc4\x97 pagrindiniai koviniai tankai. Pagal Taryb\xc5\xb3 S\xc4\x85jungoje tarpukaryje priimt\xc4\x85 tank\xc5\xb3 klasifikacij\xc4\x85 vidutiniais tankais laikyti tankai, kuri\xc5\xb3 mas\xc4\x97 nevir\xc5\xa1ijo 30 t, v\xc4\x97liau\xc2\xa0\xe2\x80\x93 40 t.\n_START_SECTION_\nIstorija\n_START_PARAGRAPH_\nPirmasis tankas, kuris buvo pavadintas vidutiniu tanku buvo Pirmojo pasaulinio karo laik\xc5\xb3 brit\xc5\xb3 tankas Mark A Whippet._NEWLINE_Vidutini\xc5\xb3 tank\xc5\xb3 doktrina susiformavo tarpukario metais. Vidutiniai tankai egzistavo ilgiau nei supersunkieji ir sunkieji tankai, bet juos irgi i\xc5\xa1st\xc5\xabm\xc4\x97 pagrindiniai koviniai tankai.\n_START_SECTION_\nPasauliniai karai\n_START_PARAGRAPH_\nTarpukario vidutiniai tankai buvo brit\xc5\xb3 Vickers Medium Mark II ir tarybinis daugiabok\xc5\xa1tis T-28. Art\xc4\x97jant Antrajam pasauliniam karui britai nustojo naudoti termin\xc4\x85 vidutinis tankas, nes per\xc4\x97jo prie naujos kreiserini\xc5\xb3 ir p\xc4\x97stinink\xc5\xb3 tank\xc5\xb3 doktrinos, kur pavadinimai nusak\xc4\x97 j\xc5\xb3 funkcijas.._NEWLINE_Dalis vidutini\xc5\xb3 tank\xc5\xb3 buvo labiau skirti kovai su p\xc4\x97stininkais, pvz., Antrojo pasaulinio karo trumpavamzd\xc5\xbeiai Panzer IV ir amerikie\xc4\x8di\xc5\xb3 tankai M4 Sherman. Kiti buvo labiau pritaikyti kovai su tankais, jie buvo ginkluoti ilgavamzd\xc4\x97mis patrankomis su dideliu sviedinio grei\xc4\x8diu. Pranc\xc5\xabz\xc5\xb3 kavalerijos tankai (pranc. Chars de Cavalerie) SOMUA S-35 pasi\xc5\xbeym\xc4\x97jo ir dideliu grei\xc4\x8diu. Jie atitiko kit\xc5\xb3 \xc5\xa1ali\xc5\xb3 vidutinius tankus._NEWLINE_Tarybiniai tank\xc5\xb3 konstruktoriai, konstruodami tankus, kurie tur\xc4\x97jo pakeisti BT serijos tankus, suderino puik\xc5\xb3 judrum\xc4\x85 ir prava\xc5\xbeum\xc4\x85 su storais nuolaid\xc5\xbeiais \xc5\xa1arvais bei tuo metu i\xc5\xa1skirtinio kalibro (76 mm) ilgavamzde patranka. Taip atsirado vidutinis tankas T-34, kuris sukr\xc4\x97t\xc4\x97 \xc4\xaf TSRS \xc4\xafsiver\xc5\xbeus\xc4\xaf vermacht\xc4\x85. Blickrygo, pirm\xc4\x85 kart\xc4\x85 realizuoto vokie\xc4\x8di\xc5\xb3, patirtis pasirei\xc5\xa1k\xc4\x97 tuo, kad imta formuoti vieni kitus palaikan\xc4\x8di\xc5\xb3 vidutini\xc5\xb3 tank\xc5\xb3 ir motorizuot\xc5\xb3j\xc5\xb3 p\xc4\x97stinink\xc5\xb3 junginius. Brit\xc5\xb3 po\xc5\xbei\xc5\xabris, kad reikalingi p\xc4\x97stinink\xc5\xb3 ir kreiseriniai tankai paseno._NEWLINE_TSRS ir JAV i\xc5\xa1naudojo savo galimybes gaminti gerai subalansuotus vidutinius tankus dideliais kiekiais\xc2\xa0\xe2\x80\x93 per kar\xc4\x85 buvo pagaminta apie 57 t\xc5\xabkst. T-34 ir 49 t\xc5\xabkst. M4 Sherman.\n_START_SECTION_\n\xc5\xa0altasis karas\n_START_PARAGRAPH_\nKaro metu ir i\xc5\xa1syk po jo lengv\xc5\xb3j\xc5\xb3 tank\xc5\xb3 vaidmen\xc4\xaf vis labiau per\xc4\x97m\xc4\x97 pigesni \xc5\xa1arvuo\xc4\x8diai (ginkluoti patrankomis, specializuoti \xc5\xbevalgybiniai ir pan.). Sunkieji tankai Antrajame pasauliniame kare var\xc5\xbe\xc4\x97si savo \xc5\xa1arvuotumu ir patrank\xc5\xb3 galia, bet j\xc5\xb3 funkcijas pokaryje per\xc4\x97m\xc4\x97 vis galingesni vidutiniai tankai bei pigios savaeig\xc4\x97s. S\xc4\x97kmingu j\xc5\xb3 prie\xc5\xa1u tapo PTVR, kurios i\xc5\xa1 dalies per\xc4\x97m\xc4\x97 ir kovos su prie\xc5\xa1o tankais funkcijas.'